text: Thule-kulturen
  
  publiceret: 2023-06-14 15:17:58+02:00
  Thule-kulturen er den seneste bølge af indvandrende inuitgrupper, der slog sig ned i Grønland i slutningen af 1200-tallet og i dag er forfædrene til moderne grønlændere. I 1916 blev Thule-kulturen først refereret til som ’neo-eskimoisk’ kultur; til tider (særligt i Canada) refereres der til ’pre-colonial’ eller ’precontact inuit’. Det er en henvisning til inuit, før de fik større kontakt med europæiske missionærer og handelsfolk. I dag vinder betegnelsen inuitkulturen indpas.
  Kulturen opstod omkring år 1000 e.v.t. i det nordlige Alaska og nordvestligste Canada. Herfra bredte den sig til hele det inuitiske Arktis fra Sibirien til Grønland. I Grønland mødte dette folk både landets præ-inuitiske Dorset-kultur samt de skandinaviske vikingers efterkommere bosiddende i Syd- og Vestgrønland, kaldet nordboerne.
  Polarforskerne Knud Rasmussen og Peter Freuchen navngav i 1910 deres nyanlagte handelsstation, hvorfra Thuleekspeditionerne begyndte i det nordvestlige Grønland. 'Thule', som en reference til det sagnomspundne 'Ultima Thule', som klassiske geografer søgte siden det 4. århundrede f.v.t.
  Efter sine omfattende udgravninger af den inuitiske Naujan boplads i det centrale Canada i 1922 søgte Therkel Mathiassen et passende navn, der kunne bruges, når de arkæologiske genstande fra kulturen skulle publiceres. Mathiassen ville gerne navngive den (ny- eller gen-)opdagede kultur ’Naujan-kulturen’, men det vakte bestyrtelse hos Peter Freuchen, der argumenterede for, at den burde kaldes Thule-kulturen.
  Freuchens argument var, at lignende kulturelementer tidligere var beskrevet fra Thule i Nordgrønland, og samtidig mente han, at opdagelsen skulle forbindes med handelsstationen Thule, Knud Rasmussen og Danmark. Ved sin publikation af de arkæologiske fund fra Naujan i 1927 endte Mathiassen med at introducere betegnelsen ’Thule-kulturen’.
  I øvrigt blev ’Thule’ misbrugt af nazisterne som betegnelse for et mytisk hjemsted for den ariske race, men denne brug har altså intet med hverken handelsstationen Thule eller Thule-kulturen at gøre.
  Brugen af betegnelsen Thule-kultur er derfor et levn fra en kolonial tid og afspejler en nordeuropæisk romantisme, hvorfor begrebet i en post-kolonial tid som nu kan findes upassende fortsat at bruge som reference til en inuitisk kultur. Derimod vinder betegnelsen 'inuitkulturen' efterhånden indpas.